HR Službeni list Europske unije C 327/10

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode

(2015/C 327/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„ABRICOTS ROUGES DU ROUSSILLON”

EU br.: FR-PDO-0005-01328 – 15.4.2015.

ZOI ( X ) ZOZP ( )

1. Naziv

„Abricots rouges du Roussillon”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Abricots rouges du Roussillon” svježe su marelice koje se dobivaju od sljedećih sorti:

— rouge du Roussillon (tradicijska i A 157),

— aviéra,

— royal Roussillon,

— avikandi.

Te su marelice narančaste boje s jarkocrvenim točkicama, male su do srednje veličine, promjera od 35 do 55 milimetara. Imaju sladak okus i sadržaj šećera viši od 12 stupnjeva Brixa. Mekane su teksture te su vrlo sočne i topive. Niskog su stupnja kiselosti i odlikuju se snažnom aromom svježeg voća (breskve/nektarine) i soka od marelice.

Plodovi se ubiru zreli, a početak berbe određuje se na temelju dva kriterija: osnovne boje ploda i boje šava ploda.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci provode se na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Marelice se pakiraju na području proizvodnje.

Pakiraju se u posude tvrdog dna i tvrdih strana od najviše 5 kilograma za tržište svježeg voća te najviše 25 kilograma za marelice namijenjene preradi.

Pakiranje na području proizvodnje obvezno je kako bi se što bolje očuvala svojstva tog proizvoda, i to uzimajući u obzir:

— obvezu berbe zrelih plodova uz ručno branje u posude kojima se štiti plod,

— posebna svojstva plodova te oznake koji su male čvrstoće i mekane teksture, vrlo sočni i topljivi.

Stoga gospodarski subjekti poduzimaju sve mjere kako bi što bolje očuvali cjelovitost i svojstva plodova:

— plodovi se vrlo brzo odnose u pogone za pakiranje (vremenski razmak između berbe i odnošenja u pogon iznosi najviše 12 sati),

— vremenski razmak između berbe i otpreme ograničen je na najviše šest dana,

— proizvode se pakira u tvrda pakiranja kako bi ih se zaštitilo od udaraca,

— utvrđeni su uvjeti skladištenja prije otpreme plodova (skladištenje u rashladnoj komori na temperaturi do 10 °C).

Osim toga, postupke razvrstavanja i pakiranja provode isti gospodarski subjekti koji se svi nalaze na zemljopisnom području. Oni posjeduju potrebno iskustvo i dobro poznaju taj osjetljiv proizvod.

Svim tim odredbama ograničava se rukovanje plodovima te se njima mogu očuvati svojstva proizvoda, a time i opravdati obveza pakiranja na zemljopisnom području.

3.6. Posebna pravila za označivanje proizvoda na koji se odnosi registrirani naziv

Osim obveznih oznaka predviđenih propisima o označivanju i prezentiranju prehrambenih proizvoda, svako pojedinačno pakiranje sadržava sljedeće podatke:

— naziv oznake izvornosti „Abricots rouges du Roussillon”,

— naziv sorte,

— oznaku „ZOI” Europske unije.

Ti se podatci navode uočljivim, čitljivim, neizbrisivim slovima koja su dovoljno velika i dobro se ističu u okviru u kojem su ispisana kako bi ih se moglo jasno razlikovati od svih drugih pisanih navoda i znakova.

4. Sažeta definicija zemljopisnog područja

Određeno zemljopisno područje oznake izvornosti „Abricots rouges du Roussillon” obuhvaća sljedeće općine smještene u departmanu Pyrénées-Orientales:

— sve općine kantona Argelès-sur-Mer, Canet-en-Roussillon, Côte-Radieuse, Elne, Millas, Perpignan, Saint-Estève, Saint-Laurent-de-la-Salanque, Toulouges,

— općine Clara, Catllar, Codalet, Eus, Los Masos, Prades, Ria Sirach, Estagel, Latour-de-France, Montner i Tautavel,

— općine kantona: — Céret osim općina Albère, Calmeilles, Les Cluses, Oms, Le Perthus i Taillet, — Rivesaltes osim općina Opoul-Périllos i Vingrau, — Thuir osim općine Caixas, — Vinça osim općina Baillestavy, Boule-d’Amont, Casefabre, Glorianes, Montalba-le-Château, Prunet et Belpuig i Valmanya.

5. Povezanost sa zemljopisnim područjem

Prirodni čimbenici

Zemljopisno područje nalazi se u departmanu Pyrénées-Orientales, najjužnijoj francuskoj kontinentalnoj regiji.

Nalikuje areni prostranog amfiteatra na istoku okrenutog prema Sredozemnom moru, na sjeveru omeđenog planinama Corbières, na zapadu obroncima planinskog masiva Canigou, a na jugu planinama Albères.

Tim se područjem s istoka na zapad protežu tri rijeke, Têt, Tech i Agly, koje su s vremenom oblikovale reljef obilježen terasama i brežuljcima.

S jedne i druge strane glavne rijeke Têt nalaze se:

— na lijevoj obali na sjeveru oko općine Rivesaltes, veliko područje s terasama sa šljunčanim i ispranim tlima,

— na desnoj obali na jugu sve do podnožja Pireneja, regija Aspres gdje se tla uglavnom sastoje od detritičnih molasa iz pliocena, više ili manje prekrivenih starim aluvijima iz kvartara, te u kojima visoke terase opstaju samo u nekoliko slojeva.

Na donjem dijelu nizine Roussillon i uzduž triju rijeka nalaze se i tla s novijim aluvijima iz kvartara.

Nadmorska visina u nizini kreće se od 0 do 200 metara, no na obrocima tog amfiteatra marelice se mogu uzgajati i do 450 metara nadmorske visine.

Na klimu regije Roussillon snažno utječe blizina mora na istoku te planina koje okružuju cijelo zemljopisno područje. Klima je, u užem smislu riječi, mediteranska: vrlo suha i vruća ljeti, s dva ili tri mjeseca ljetne suše i prosječnim temperaturama u srpnju i kolovozu od oko 24 °C. Zimi je temperatura blaga s manje od 15 dana mraza godišnje i prosječnom temperaturom od 8 °C u najhladnijem mjesecu, no i s dovoljnim brojem sati s temperaturom nižom od 7,2 °C (700 do 1 000 sati) da se prekine zimsko mirovanje. Insolacija je vrlo velika i iznosi više od 2 500 sati godišnje.

Količina olujnih padalina je mala (prosječno oko 600 milimetara) i vrlo promjenljiva iz godine u godinu.

Međutim, za tu regiju karakteristični su vrlo česti vjetrovi:

— tramontana, suh i često snažan vjetar sa sjeverozapada koji prosječno puše svaki treći dan,

— marin, topao i vlažan vjetar.

Ljudski čimbenici

Zemljopisno područje povijesna je kolijevka sadnje stabala marelica u regiji. Nasadi zauzimaju područje niskih i srednje visokih dolina, aluvijalnih formacija i prvih brežuljaka gdje je prirodno opskrbljivanje vodom dovoljno ili dopunjeno starinskim sustavom kanala čiji počeci sežu većinom u srednji vijek.

Stablo marelice donijeli su Arapi i na zemljopisnom području prisutno je već više od deset stoljeća. Razvoj njegova uzgoja u departmanu Pyrénées-Orientales u komercijalne svrhe seže do početka 19. stoljeća. Zatim je razvoju proizvodnje pogodovao dolazak željezničkog prometa. Godine 1937. berba u regiji Roussillon činila je 60 % francuske proizvodnje (L’économie agricole des Pyrénées Orientales (Poljoprivredno gospodarstvo u departmanu Pyrénées Orientales) – Louis Rives, 1942.). Departman Pyrénées Orientales 1971. bio je prvi francuski departman po proizvodnji marelica sa 72 % površine zasađene tradicijskom sortom rouge du Roussillon (Atlas agricole (Poljoprivredni atlas) – DDA 66, prosinac 1972.).

Tijekom više od jednog stoljeća uzgoj marelica u regiji Roussillon ostao je povezan sa sortom tipa rouge du Roussillon koja je narančaste boje s crvenim točkicama. Ta sorta koja je „savršeno prilagođena klimi regije Roussillon” (L’abricotier (Stablo marelice), Norbert Got, 1938.) s vremenom se djelovanjem okolišnih čimbenika (klime, tla) i poljoprivrednih praksi (cijepljenje) razvila u „tradicijsku sortu”.

Nadalje, sredinom 20. stoljeća počeo je program selekcije čiji je glavni cilj bilo ograničavanje pojave naizmjenične rodnosti. To je dovelo do selekcije klona A 157. Rad na genetskom poboljšanju nastavio se i doveo do selekcije sorti aviéra (1988.), avikandi (1991.) i royal Roussillon (1996.) koje odgovaraju svojstvima marelica „Abricots rouges du Roussillon” (vidjeti radove CTIFL-a, Međustrukovnog tehničkog centra za voće i povrće, iz razdoblja 1995.–1996. te laboratorija Agro-Emergence iz razdoblja 2000.–2002. te iz 2010.).

Te su se sorte zadržale u toj dolini, dok je izvan departmana Pyrénées-Orientales zabilježen samo jedan hektar nasada marelica sorte rouge du Roussillon, 1,5 hektara sorte aviéra, manje od jednog hektara sorte royal Roussillon i nijedan nasad sorte avikandi (prema popisu iz 2010.). Zapravo, svi su pokušaji sadnje izvan zemljopisnog područja bili neuspješni pa u drugim proizvodnim područjima, bilo u Francuskoj ili u inozemstvu, nema komercijalne proizvodnje sorte tipa rouge du Roussillon.

U regiji Roussillon 2012. je 41 % površina nasada marelica bilo zasađeno tim sortama uz proizvodnju od 6 000 tona, odnosno 38 % proizvodnje (podatci iz 2012., Chambre d’agriculture 66 (Poljoprivredna komora departmana Pyrénées-Orientales)).

Te su marelice zbog kvalitete okusa i arome cijenjene na tržištu svježeg voća, a vrlo su tražene i među industrijskim proizvođačima (oko 20 % proizvodnje) radi prerade (za mliječne proizvode, kekse, džem, voćni sok). Stoga velike marke, primjerice Danone (u proizvodima Gervita i Lu), Yoplait, Andros i marke distributera (Reflets de France, Nos Régions ont du Talent) upotrebljavaju te marelice u svojim proizvodima.

Te sorte, koje se u regiji Roussillon mogu smatrati „endemskima”, uspjele su opstati zahvaljujući znanju i umijeću voćara koje posebno obuhvaća:

— sadnju voćnjaka na aluvijalnim i koluvijalnim tlima na nadmorskoj visini nižoj od 450 metara,

— uzgojni oblik vaze s više niskih skeletnih grana,

— očuvanje podjele poljoprivrednih zemljišta na male parcele, zaklonjene između živica koje štite od vjetra,

— izgradnju mreža ili upotrebu starih mreža kanala za navodnjavanje kada je to neophodno.

To znanje i umijeće odnosi se i na:

— tradicionalno, samo ručno branje plodova tijekom berbe,

— brz prijevoz prema pogonima za pakiranje, u vremenskom razmaku kraćem od 12 sati,

— praksu pakiranja u posudama tvrdog dna i tvrdih strana, prilagođenu posebnim karakteristikama plodova te oznake koji su male čvrstoće i meke teksture,

— praksu skladištenja koja omogućuju očuvanje cjelovitosti ploda (rashladna komora u kojoj temperatura iznosi do 10 °C).

Posebnosti proizvoda

Marelice „Abricots rouges du Roussillon” odlikuju se posebno:

— narančastom bojom s (tipičnim) jarkocrvenim točkicama. Razlikuju se od „dvobojnih” marelica kod kojih se narančaste i crvene nijanse međusobno stapaju bez jasnih granica među bojama,

— malom do srednjom veličinom, promjera od 35 do 55 milimetara.

Mekane su teksture, slatkog okusa, a sadržaj šećera iznosi više od 12 stupnjeva Brixa. Vrlo su sočne, topive, male čvrstoće i slabe kiselosti koja im daje blag okus te intenzivnu aromu svježeg voća (breskve/nektarine) i soka od marelice.

Uzročna povezanost

Marelice „Abricots rouges du Roussillon” vrlo su snažno povezane sa zemljopisnim područjem.

Njihova svojstva proizlaze iz međudjelovanja agronomskih i klimatskih zahtjeva stabla marelice (koji uvjetuju rast i razvoj plodova te njihovu kakvoću), prirodnih uvjeta na zemljopisnom području te znanja i umijeća koja primjenjuju proizvođači:

— šljunčane isprane terase, detritične molase iz pliocena prekrivene ili neprekrivene starim aluvijima iz kvartara te tla s novijim aluvijima sva su propusna pa omogućuju otjecanje vode i svojom teksturom ograničuju napade bakterija na koje su ta stabla marelica vrlo osjetljiva,

— marelicama „Abricots rouges du Roussillon” pogoduje iznimno velik broj sunčanih sati i prirodna koncentracija topline povezana sa zemljopisnom konfiguracijom područja koja u najpovoljnijim uvjetima izloženosti suncu omogućuje uzgoj plodova izvrsne zrelosti na nadmorskoj visini do 450 metara,

— hidrografska mreža dovoljno je razvijena da se u svim situacijama u kojima je to potrebno osigura dobra opskrba vodom stabala koja nisu vrlo zahtjevna i dobro su prilagođena suši,

— zime na području proizvodnje blage su zahvaljujući blizini Sredozemnog mora, ali tramontana (prevladavajući sjeverozapadni vjetar) donosi dovoljno hladnoće za prekid zimskog mirovanja. Prisutnost tog snažnog vjetra, vrlo učestalog u proljeće, osigurava oprašivanje tih samooplodnih sorti, ubrzava dozrijevanje i sprječava razvoj kriptogamnih bolesti. Međutim, taj vjetar primorava na nizak uzgojni oblik voćnjaka koji pojednostavnjuje ručnu berbu marelica te, u slučajevima najveće izloženosti vjetru, na sadnju živica koje štite od vjetra i pridonose posebnom krajoliku,

— marelice postižu prirodnu ravnotežu koja omogućuje redovitu proizvodnju bez potrebe za godišnjom rezidbom,

— snažna osvijetljenost odgovara potrebama odabranih sorti i pospješuje cvjetanje. Visoke ljetne temperature, velik broj sunčanih sati i otvoreni uzgojni oblik vaze s više skeletnih grana koji omogućuje povećanje površine lišća izložene svjetlosti pogodni su za dozrijevanje plodova. Pridonose razvoju vizualnih svojstava plodova pojavom crvenih pigmenata kao i razvoju okusnih svojstava visokim sadržajem šećera i slatkoćom naglašenom slabom kiselošću,

— prakse koje omogućuju što veće očuvanje cjelovitosti ploda uključuju obveznu ručnu berbu, kratak vremenski razmak između berbe i pakiranja te optimalne i vremenski ograničene uvjete skladištenja kada je to potrebno.

Prikladnost prirodnih uvjeta područja s obzirom na zahtjeve koje je potrebno ispuniti za proizvodnju marelica „Abricots rouges du Roussillon” vidljiva je i po tome što izvan zemljopisnog područja nema komercijalne proizvodnje tih marelica.

Stoga unatoč trendovima i usmjerenosti tržišta prema većim i dvobojnim proizvodima, marelice „Abricots rouges du Roussillon” uspjele su „opstati tijekom stoljeća” te se nametnuti vlastitim svojstvima i okusom.

Upućivanje na objavu specifikacije

(članak 6. stavak 1. drugi podstavak ove Uredbe)

https://info.agriculture.gouv.fr/gedei/site/bo-agri/document_administratif-d847cc43-7623-4f35-9a4e-18ac66f4b67e

(1) SL L 343, 14.12.2012., str. 1.